ภัยจากเงินด่วน
เมื่อสัปดาห์ที่แล้วมีข่าวกรณีวัยรุ่นร้อนเงิน ไปหาข้อมูลทางอินเทอร์เน็ต โดยพิมพ์คำว่า &#8220;เงินด่วนหรือเงินกู้นอกระบบ&#8221; ไปพบคำโฆษณาหลอกลวงต้มตุ๋นของพวกแก๊งเงินกู้เถื่อน ซึ่งมีวิธีการหากินที่แยบยล สลับซับซ้อน เอาเปรียบมนุษย์ หากินบนความทุกข์ยากของมนุษย์ โดยการหลอกลวงผู้ที่อยากจะกู้เงิน ให้ไปเช่าซื้อรถจักรยานยนต์ตามแค็ตตาล็อกที่ให้ หลังจากนั้นให้เอารถจักรยานยนต์ที่เช่าซื้อมาส่งมอบให้กับตน แล้วจะให้เงินจำนวน 10,000 บาท ทำให้ลูกหนี้ต้องตกเป็นหนี้ตามสัญญาเช่าซื้ออีกจำนวนมาก แต่ด้วยความหน้ามืดของลูกหนี้จำยอมต้องกระทำการดังกล่าวไปทั้งๆ ที่รู้ว่าผิดกฎหมาย หลังจากนั้นก็ไปแจ้งว่ารถหายเพื่อเอาเงินประกันรถหายอีกทางหนึ่ง จนถูกดำเนินคดีอาญาหลายข้อหา ทั้งแจ้งความเท็จ ฉ้อโกงบริษัทประกันวินาศภัย ฉ้อโกงไฟแนนซ์ เป็นบทเรียนราคาแพงสำหรับลูกหนี้ที่ร้อนเงินแล้วเดินทางผิด
9 ก.ค. 2558

เมื่อสัปดาห์ที่แล้วมีข่าวกรณีวัยรุ่นร้อนเงิน ไปหาข้อมูลทางอินเทอร์เน็ต โดยพิมพ์คำว่า “เงินด่วนหรือเงินกู้นอกระบบ” ไปพบคำโฆษณาหลอกลวงต้มตุ๋นของพวกแก๊งเงินกู้เถื่อน ซึ่งมีวิธีการหากินที่แยบยล สลับซับซ้อน เอาเปรียบมนุษย์ หากินบนความทุกข์ยากของมนุษย์ โดยการหลอกลวงผู้ที่อยากจะกู้เงิน ให้ไปเช่าซื้อรถจักรยานยนต์ตามแค็ตตาล็อกที่ให้ หลังจากนั้นให้เอารถจักรยานยนต์ที่เช่าซื้อมาส่งมอบให้กับตน แล้วจะให้เงินจำนวน 10,000 บาท ทำให้ลูกหนี้ต้องตกเป็นหนี้ตามสัญญาเช่าซื้ออีกจำนวนมาก แต่ด้วยความหน้ามืดของลูกหนี้จำยอมต้องกระทำการดังกล่าวไปทั้งๆ ที่รู้ว่าผิดกฎหมาย หลังจากนั้นก็ไปแจ้งว่ารถหายเพื่อเอาเงินประกันรถหายอีกทางหนึ่ง จนถูกดำเนินคดีอาญาหลายข้อหา ทั้งแจ้งความเท็จ ฉ้อโกงบริษัทประกันวินาศภัย ฉ้อโกงไฟแนนซ์ เป็นบทเรียนราคาแพงสำหรับลูกหนี้ที่ร้อนเงินแล้วเดินทางผิด
นอกจากนี้ ยังมีอีกคดีหนึ่งที่เป็นเจ้าของกิจการเป็นหนี้เป็นสินมาก ไม่มีเงินใช้หนี้ก็ไปแจ้งความเท็จเช่นเดียวกันว่ารถหาย เจอเทคนิคการสืบสวนสอบสวนของตำรวจก็จับพิรุธได้ว่าเป็นการแจ้งความเท็จ เพื่อหวังเงินจากบริษัทประกันวินาศภัยและหวังที่จะเบี้ยวค่าเช่าซื้อรถยนต์ ทนายคลายทุกข์เห็นว่าแก๊งเงินกู้เถื่อนเหล่านี้เป็นภัยสังคมอย่างร้ายแรง ควรที่จะกวาดล้างให้สิ้นซากโดยหน่วยงานของภาครัฐ และในขณะเดียวกัน ขอเตือนลูกหนี้ที่ร้อนเงินทั้งหลายว่าให้หลีกเลี่ยงอย่าไปเกี่ยวข้องกับแก๊งเงินกู้เถื่อน
ในส่วนของกระทรวงไอซีทีก็ควรที่จะขอให้ศาลมีคำสั่งลบข้อความหลอกลวงต้มตุ๋นให้ออกไปจากระบบอินเทอร์เน็ตของไทย หรือบล็อกไม่ให้เข้าเว็บไซต์เหมือนเว็บลามก พวกท่านมีอำนาจทำได้แต่ไม่ได้ทำอะไรเลย ปล่อยปละละเลย ท่านควรจะรีบคืนความสุขให้กับประชาชนได้แล้วตามนโยบายของ คสช. ไม่ควรปล่อยให้พวกหลอกลวงต้มตุ๋นเต็มบ้านเต็มเมืองอย่างทุกวันนี้ ทนายคลายทุกข์ขอให้ความรู้เกี่ยวกับภัยของเงินด่วน การให้กู้ยืมเงินนอกระบบ รวมถึงการนำทรัพย์สินของผู้ให้เช่าซื้อไปขายในระหว่างที่ยังชำระค่างวดไม่ครบว่ามีบทลงโทษทางกฎหมายอย่างไรดังนี้
1.การโฆษณาให้กู้ยืมเงินนอกระบบ เช่น ตามเสาไฟฟ้า ตามตลาดนัด ใบปลิว ทางอินเทอร์เน็ต การประกอบธุรกิจดังกล่าวถือเป็นการให้กู้ยืมเงินนอกระบบ ซึ่งตามกฎหมายจะต้องขออนุญาตต่อธนาคารแห่งประเทศไทย ตามประกาศคณะปฏิวัติฉบับที่ 58 ข้อ 5(7) ดังนั้นผู้ที่โฆษณาให้บุคคลอื่นกู้ยืมเงินหรือให้กู้ยืมเงินนอกระบบจึงมีความผิดตามประกาศคณะปฏิวัติดังกล่าว นอกจากนี้ การให้กู้ยืมเงินดังกล่าวจะต้องเรียกดอกเบี้ยได้ไม่เกินร้อยละ 15 ต่อปี หากฝ่าฝืนมีความผิดทางอาญาตาม พ.ร.บ.ห้ามเรียกดอกเบี้ยเกินอัตรา พ.ศ. 2475 มาตรา 3
หากท่านใดพบเห็นการปล่อยเงินกู้ระบบในลักษณะดังกล่าวข้างต้น สามารถร้องทุกข์กล่าวโทษกับพนักงานสอบสวนได้ทั่วราชอาณาจักร เพราะเป็นคดีอาญาแผ่นดิน ไม่จำเป็นต้องเป็นผู้เสียหายถ้าพบเห็นการกระทำความผิดดังกล่าว ก็สามารถกล่าวโทษต่อพนักงานสอบสวนให้ดำเนินคดีได้ทันที เพื่อช่วยกันป้องกันมิให้กลุ่มบุคคลดังกล่าวหากินบนความทุกข์ยากของประชาชน เป็นการซ้ำเติมความเดือดร้อนของประชาชนมากยิ่งขึ้น
2.การโฆษณาให้กู้ยืมเงินนอกระบบทางอินเทอร์เน็ตที่เข้าข่ายหลอกลวง มีการแสดงข้อความอันเป็นเท็จต่อประชาชนเป็นการทั่วไป และทำให้ประชาชนผู้เดือดร้อนหลงเชื่อจึงส่งมอบทรัพย์สินให้กับบุคคลดังกล่าวไป การกระทำดังกล่าวเป็นความผิดฐานฉ้อโกงประชาชนตามประมวลกฎหมายอาญา มาตรา 343 นอกจากนี้การกระทำดังกล่าวยังเป็นความผิดมูลฐานตามกฎหมายฟอกเงินอีกฐานหนึ่ง ตามพระราชบัญญัติป้องกันและปราบปรามการฟอกเงิน พ.ศ. 2542  และมีบทลงโทษตามมาตรา 60 ซึ่งหากมีความผิดตามกฎหมายฟอกเงิน ปปง.ก็มีอำนาจตามกฎหมายที่จะยึดอายัดทรัพย์สินของผู้กระทำความผิดไว้ชั่วคราวได้ทันที ตามมาตรา 48 ของกฎหมายฟอกเงิน ซึ่งเป็นมาตรการทางแพ่งอีกทางหนึ่งที่จะช่วยตัดวงจรอุบาทว์พวกที่เอาเปรียบประชาชนที่อ่อนแอ
นอกจากนี้ ท่านยังสามารถร้องเรียนเข้าไปได้ที่กรมสรรพากรให้ดำเนินการตรวจสอบภาษีย้อนหลัง เนื่องจากการปล่อยเงินกู้มีรายได้จากดอกเบี้ย หากไม่ยื่นแบบหรือเสียภาษีไม่ถูกต้องก็จะถูกประเมินภาษีใหม่ย้อนหลัง มีทั้งเบี้ยปรับและเงินเพิ่มตามประมวลรัษฎากร มาตรา 39 และหากมีเจตนาฉ้อโกงภาษีหรือหลีกเลี่ยงภาษีก็จะมีความผิดทางอาญาตามประมวลรัษฎากร พ.ศ. 2481 มาตรา 37
3.การที่กลุ่มที่โฆษณาให้กู้ยืมเงินนอกระบบหรือเงินด่วนหลอกลวงให้ผู้บริโภคไปดาวน์รถจักรยานยนต์ตามที่เป็นข่าว หลังจากนั้นบังคับให้นำรถจักรยานยนต์ที่ดาวน์ไปส่งมอบให้กับตนเองและให้เงินค่าจ้าง 10,000 บาท ถือเป็นการหลอกลวงประชาชน และยังมีความผิดฐานใช้ให้ผู้อื่นกระทำความผิดฐานฉ้อโกงบริษัทไฟแนนซ์ เนื่องจากมีเจตนาตั้งแต่แรกที่จะไม่ชำระราคา การทำสัญญาเช่าซื้อเป็นเพียงกลอุบายเพื่อให้ได้ทรัพย์เท่านั้น อันเป็นความผิดตามประมวลกฎหมายอาญา มาตรา 341 (อ้างอิงคำพิพากษาฎีกาที่ 633/2546)
นอกจากนี้ หากได้ความว่าไปหลอกไฟแนนซ์เช่าซื้อรถจักรยานยนต์มาและชำระค่าเช่าซื้อไปเพียง 2-3 งวด หลังจากนั้นนำรถไปขายตามเต็นท์หรือนำไปจำนำ ก็จะมีความผิดฐานยักยอกตามประมวลกฎหมายอาญา มาตรา 352 (อ้างอิงคำพิพากษาฎีกาที่ 6540/2548 และฎีกาที่ 7727/2544) ส่วนการกระทำของลูกหนี้จะเป็นความผิดฐานฉ้อโกงหรือยักยอกขึ้นอยู่กับข้อเท็จจริงที่กล่าวมาข้างต้น หากไปแจ้งความเท็จต่อพนักงานสอบสวนว่ารถหาย
 เช่น ถูกลักขโมยตามที่เป็นข่าว ก็จะมีความผิดฐานแจ้งความเท็จต่อเจ้าพนักงาน โดยรู้อยู่แล้วว่าไม่มีความผิดอาญาเกิดขึ้น แต่ไม่แจ้งความต่อพนักงานสอบสวนว่ามีความผิดอาญาเกิดขึ้น มีความผิดตามประมวลกฎหมายอาญา มาตรา 173 มีบทลงโทษจำคุกไม่เกินสามปีปรับไม่เกินหกพันบาท (อ้างอิงคำพิพากษาฎีกาที่ 7799/2543) หากเป็นการฉ้อโกงบริษัทประกันวินาศภัยเพื่อให้ตนเองหรือผู้อื่นได้รับประโยชน์จากการประกันวินาศภัย ก็จะมีความผิดตามประมวลกฎหมายอาญา 347 จำคุกไม่เกินห้าปีปรับไม่เกินหนึ่งหมื่นบาท หรือทั้งจำทั้งปรับ
ทางที่ดีที่สุดสำหรับคนที่เดือดร้อนเรื่องเงิน คือ การลดรายจ่าย เพิ่มรายได้ ไม่ควรไปก่อหนี้นอกระบบเพิ่ม เพราะผลที่ตามมาร้ายแรงเกินกว่าที่ท่านจะรับมือได้นะครับ